SKLEP št. 1/2022 ODBORA ZA CARINSKO SODELOVANJE ESA-EU

z dne 19. oktobra 2022

o samodejnem odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani, glede samodejnega odstopanja na podlagi člena 44(8) za konzerviranega tuna in tunove fileje, uvožene v EU [2022/2251]

ODBOR ZA CARINSKO SODELOVANJE JE –

ob upoštevanju Začasnega sporazuma o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani ter zlasti člena 43(4) Protokola 1 k Sporazumu,

ob upoštevanju naslednjega:

(1) Začasni sporazum o določitvi okvira za sporazum o gospodarskem partnerstvu med državami Vzhodne in Južne Afrike (v nadaljnjem besedilu: države ESA) na eni strani ter Evropsko skupnostjo in njenimi državami članicami na drugi strani (v nadaljnjem besedilu: Začasni sporazum) (1) se od 14. maja 2012 začasno uporablja med Unijo ter Republiko Madagaskar, Republiko Mauritius, Republiko Sejšeli in Republiko Zimbabve. Začasni sporazum se med Unijo in Zvezo Komori začasno uporablja od 7. februarja 2019.

(2) Protokol 1 (2) k Začasnemu sporazumu o opredelitvi pojma „izdelki s poreklom“ in načinih upravnega sodelovanja vsebuje pravila o poreklu za uvoz izdelkov s poreklom iz držav ESA v Unijo.

(3) V skladu s členom 44(8) Protokola 1 k Začasnemu sporazumu se odstopanja od teh pravil o poreklu avtomatično odobrijo v okviru letne kvote 8 000 ton za tuna v pločevinkah in 2 000 ton za tunove fileje.

(4) Odbor za carinsko sodelovanje ESA-EU je 2. oktobra 2017 sprejel Sklep št. 1/2017 (3), s katerim je odobril samodejno odstopanje od pravil o poreklu za konzerviranega tuna in tunove fileje, uvožene v Unijo v skladu s Protokolom 1 k Začasnemu sporazumu od 1. januarja 2018 do 31. decembra 2022.

(5) Evropska komisija je 10. junija 2022 od Republike Sejšeli prejela zahtevek v imenu držav ESA za novo samodejno odstopanje od 1. januarja 2023 v skladu s členom 44(8) Protokola 1 k Začasnemu sporazumu, ki bi veljalo do sklenitve in uporabe novega protokola.

(6) Sedanje samodejno odstopanje se bo izteklo 31. decembra 2022. V skladu s členom 44(8) Protokola 1 k Začasnemu sporazumu bi moral Odbor za carinsko sodelovanje ESA-EU državam ESA tako odstopanje odobriti avtomatično.

(7) V členu 44(8) Protokola 1 k Začasnemu sporazumu je treba sklicevanje na „tuna v pločevinkah“ razumeti kot tuna, konzerviranega v rastlinskem olju ali na druge načine. Za te vrste tuna Priloga I k Uredbi Sveta (EGS) št. 2658/87 (4) (v nadaljnjem besedilu: kombinirana nomenklatura) uporablja izraz „konzervirani“. Izraz „konzervirani tun“ zajema v pločevinke konzerviranega tuna, a tudi vakuumsko zapakiranega tuna v plastičnih vrečkah ali drugi embalaži. Zato je primerno uporabiti izraz „konzervirani tun“.

(8) Zaradi jasnosti je primerno izrecno določiti, da je tun brez porekla, ki se lahko uporablja za proizvodnjo konzerviranega tuna z oznakami KN 1604 14 21, 31 in 41, 1604 14 28, 38 in 48, ex 1604 20 70 ter tunovih filejev z oznako KN 1604 14 26, 36 in 46, tun iz tarifne številke HS 0302 ali 0303, zato da se za konzerviranega tuna in tunove fileje lahko uveljavlja odstopanje.

(9) Izvedbena uredba Komisije (EU) 2015/2447 (5) določa pravila za upravljanje tarifnih kvot. Ta pravila bi bilo treba uporabljati pri upravljanju količine, za katero se s tem sklepom odobri odstopanje.

(10) Odbor za carinsko sodelovanje ESA-EU bi moral zahtevano samodejno odstopanje odobriti za obdobje veljavnosti člena 44(8) Protokola 1.

(11) Za zagotovitev učinkovitega spremljanja izvajanja odstopanja bi morali organi držav ESA Evropski komisiji redno sporočati podrobne podatke o potrdilih o gibanju blaga EUR.1 ali izjavah na računu, izdanih na podlagi tega sklepa –

SKLENIL:

Člen 1 Z odstopanjem od Priloge II k Protokolu 1 k Začasnemu sporazumu se za konzerviranega tuna in tunove fileje iz tarifne številke 1604 s pravilom iz Priloge k temu sklepu dodeli poreklo proizvodom, izvoženim iz države ESA v Unijo, v skladu s pogoji iz členov 2 do 5 tega sklepa.

Člen 2 Odstopanje iz člena 1 se uporablja na letni osnovi za izdelke in količine iz Priloge k temu sklepu, prijavljene za sprostitev v prosti promet v Uniji ob uvozu iz države ESA. Preneha se uporabljati, ko preneha veljati, se spremeni ali nadomesti člen 44(8) Protokola 1 k Začasnemu sporazumu.

Člen 3 Količine iz Priloge se upravljajo v skladu s členi 49 do 54 Izvedbene uredbe Komisije (EU) 2015/2447.

Člen 4 Carinski organi držav ESA izvajajo količinske preglede izvoza izdelkov iz člena 1. Pred koncem meseca, ki sledi posameznemu četrtletju, carinski organi navedenih držav prek sekretariata Odbora za carinsko sodelovanje Komisiji posredujejo izjavo o količinah, za katere so bila na podlagi tega sklepa izdana potrdila o gibanju blaga EUR.1 ali izjave na računu, ter zaporedne številke navedenih potrdil ali podrobnosti navedenih izjav na računu.

Člen 5 Polje 7 potrdila o gibanju blaga EUR.1 ali izjave na računu, izdane v skladu s tem sklepom, vsebuje eno od naslednjih navedb: — „Derogation - Decision No 1/2022 of the ESA-EU Customs Cooperation Committee of 19 October 2022“; — „Dérogation - Décision n° 1/2022 du Comité de Coopération Douanière AfOA-UE du 19 octobre 2022“.

Člen 6 Države ESA in Unija vsaka na svoji strani sprejmejo ukrepe, potrebne za izvajanje tega sklepa.

Člen 7 Če Unija na podlagi objektivnih informacij odkrije nepravilnosti, goljufije ali ponavljajoče se nespoštovanje obveznosti iz člena 4, lahko zahteva začasno opustitev odstopanja iz člena 1 v skladu s postopkom iz člena 22(5) in (6) Začasnega sporazuma.

Člen 8 Ta sklep začne veljati 1. januarja 2023.

V Bruslju, 19. oktobra 2022 Beryl Shirley SAMSON Predstavnica ESA v imenu držav ESA Matthias PETSCHKE Evropska komisija v imenu Evropske unije

(1) UL L 111, 24.4.2012, str. 2.

(2) Sklep št. 1/2020 Odbora SGP z dne 14. januarja 2020 o spremembi nekaterih določb Protokola 1 o opredelitvi pojma „izdelki s poreklom“ in načinih upravnega sodelovanja k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani [2020/425] (UL L 93, 27.3.2020, str. 1).

(3) Sklep št. 1/2017 odbora za carinsko sodelovanje ESA-EU z dne 2. oktobra 2017 o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer v državah Vzhodne in Južne Afrike v zvezi s konzerviranim tunom in fileti tuna [2017/1923] (UL L 271, 20.10.2017, str. 44).

(4) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).

(5) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).